Tiedote Julkaisuvapaa 16.12.2024

**Kaivopuiston Café Ursula rakennetaan uudelleen seuraavia vuosikymmeniä varten**

Café Ursula rakennettiin kesäkahvilaksi olympiavuonna 1952. Aika on ajanut rakennusteknisesti kahvilarakennuksen ohi ja vuosien saatossa moneen kertaan laajennetun ravintolan remontoiminen nykyaikaisen ravintolatoiminnan ja kasvavien asiakasvirtojen tarpeita palvelevaksi ei onnistu kannattavalla tavalla, joten ravintolarakennus on päätetty korvata uudisrakennuksella.

Café Ursula sulkeutuu nykyisten suunnitelmien mukaan syksyllä 2026 ja siihen saakka kahvila-ravintola palvelee asiakkaita normaalisti. Uuden rakennuksen arvioidaan valmistuvan keväällä 2027.

Café Ursula jatkaa toimintaansa uudisrakennuksen valmistuttua kahvilana ja ravintolana palvellen entistä paremmin myös yritysten kokous- ja juhlatarpeita. Muutos mahdollistaa tunnelmallisen Café Ursulan ympärivuotiset palvelut.

* *Keskustelut kaupungin rakennusvalvonnan kanssa on käyty hyvässä hengessä ja olemme käynnistämässä voimassa olevaan asemakaavaan poikkeamisluvan hakemisen*, kertoo Café Ursulaa hallinnoivan **Tradeka-Yhtiöt Oy:n kehitysjohtaja** **Miia Kinnunen**.
* *Pitääksemme asiakkaat tietoisena hankkeen suunnitelmista ja eri vaiheista avaamme hankkeelle oman verkkosivun ursula2027.ursula.fi, jossa tarjoamme mahdollisuutta kommentointiin ja omien Ursula-muistojen kertomiseen*, sanoo Kinnunen.

Julkisivu- ja alustavat pohjakuvasuunnitelmat ovat tarvittavien lupien hakemista varten lähes valmiit, sisustuksen ja talotekniikan suunnittelua ei vielä ole käynnistetty.

* *Uudesta Ursulasta löytyvät edelleen sekä Merisali että Puistosali ja tuttu valkoinen purje. Kokonaan uutta on toinen kerros, jonka kokoustiloista ja aurinkoterassilta aukeaa esteetön näköala Suomenlinnaan ja merelle*, kertoo **ravintolajohtaja Katriina Lehtonen.**

Rakentamisen yhteydessä ravintola saa nykyvaatimusten mukaiset tekniset tilat ja toimivamman lastaus- ja jätehuollon suoraan Ehrenströmintieltä. Samalla saadaan poistettua tavaraliikenne kevyenliikenteenväylältä. Hankkeen myötä esteettömyys, monipuolinen ympärivuotinen käytettävyys sekä ekologisuus paranevat nykyisestä.

* *Ursulan henki ei katoa uuden rakennuksen myötä. Ursulassa käynti on monille sukupolvia yhdistävä kokemus ja nyt voimme varmistaa sen jatkuvuuden taas seuraavan 70 vuoden ajaksi*, Lehtonen jatkaa.
* *Toiminta-ajatuksemme on jatkossa sama: olemme kaupunkilaisten merinäköalallinen olohuone ja kohtaamispaikka aamusta iltaan ja vuoden ympäri. Uusien tilojen myötä tulemme panostamaan myös omiin leipomotuotteisiin*, kertoo Lehtonen.

Uudisrakennuksen pinta-ala kasvaa noin kolmanneksen ja samalla saadaan kasvatettua asiakaspaikkojen määrää. Rakennusta korotetaan nykyisten tulvarajojen tasolle, mikä osaltaan mahdollistaa kahvila- ja ravintolatoiminnan jatkumisen seuraavat 70 vuotta. Samalla avautuu tilaisuus piha-alueen kunnostukseen ja maisemointiin.

Café Ursulan arkkitehtisuunnittelusta vastaa keväällä 2024 järjestetyn kutsukilpailun voittaja Avarrus Arkkitehdit Oy.

* *Puurakenteisen uudisrakennuksen suunnittelussa on kunnioitettu perinteikästä Café Ursulaa. Tuttujen piirteiden lisäksi rakennuksessa voi nähdä vaikutteita japanilaisesta puuarkkitehtuurista ja rantakallioista. Valmistuessaan uusi Ursula tuo laadukkaan arkkitehtuurin rantakahviloihin meri- ja puistomaisemaa kunnioittaen*, kuvailee **arkkitehti Pauli Siponen**.

Tradeka-Yhtiöt Oy osti 4.3.2024 Helsingin Kaivopuistossa sijaitsevan ikonisen kahvila-ravintola Ursulan osakkeista kaksi kolmasosaa. Kansan Sivistysrahasto sr jatkaa Ursulan omistajana kolmasosan omistuksella. Järjestelyllä vahvistettiin Ursulan rahoituspohjaa ja mahdollistettiin uuden kahvila- ja ravintolarakennuksen rakentaminen nykyisen rakennuksen tilalle. Tradeka on uutena omistajana sitoutunut jatkossakin palauttamaan osan liiketoiminnan tuloksesta takaisin yhteiskuntaan lahjoituksien ja suomalaista yhteiskuntaa eteenpäin vievien sijoitusten kautta.

Lisätiedot:

Miia Kinnunen, kehitysjohtaja, Tradeka-Yhtiöt Oy
Puh. 040 847 6171
miia.kinnunen@tradeka.fi